“Ngə́ átɔ̄n, ngə́ átōlóg, ngə́ dzôm zǐŋ kig yā é nə́ anə́ yâfyɛ, é kwí mod á nyɔ́l, dzóm tē é nə zǎm. Bə́ kələ ai mod tě ábə fada Áron ngə́ kig ábə̄ mɔ́n wōé ziŋ m̀bɔ́g. 3Fada a yi fɔmbɔ ḿbəŋ é vóm wákɔn: ngə́ mim̀vɔ̌d yā étēde myâman fum, edɔ́g é ngakwí fə̄ vóm te, o yəmə hḿ nâ zǎm nyīlí, etíe etíé tē, fada a bələ́ nə́ a yédegan nâ mod te a bəgə́ éboe. 4Dzam dá ngə́ ábād ziŋ á nə̄ nyé á ékob, edɔ́g təge ai dzɔ́ vóm tē, tɔ mim̀vɔ̌d yā étēde təge fum, fada a yi fɛd ńkɔ̄kɔ̄n á ndá á táŋ məlú zamgbál. 5A yi nyé bɔ m̀fɔmbɔ ámōs zamgbála, ngə́ ā yén naa, ábád dī á ndzí kig tsénde ngə́ á yamǎn kig êkob, a yi nyé dúgān fɛd á ndá á táŋ məlú zamgbál. 6Á mvús hālá a yi nyé dúgán bɔ ḿfɔmbɔ álú zamgbála, ngə́ ā yén naa ábád dí ládzə̄ŋ naa lâman, ládǎn kīg fə yénē ábuí təge kig yaman êkob, fada a bələ́ hḿ naa a yédegan nə́ mod te ǎ bə̄lə́ kīg fə eboe amú ábād díé á nə zəzə tɔ́n. A bələ́ hə nâ á man sǒb bīwɔ́man bíé ású yə̄ nâ a man vaa éboe á nyɔ́l dzīē. 7Dzam dá, ngə́ é tɔ́n nyi e dúgán vumulan á mvús yə̄ nâ fada ǎ man yǎ bɔ ńkɔ̄kɔ̄n ḿfɔmbɔ a yédan yǎ fə̄ nâ ǎ bə̄lə́ kig eboe, ńkɔ́kɔ̄n vī ó bə̄lə́ naa ó dúgán kə̄ yén fada. 8Abǒg tē fada a dúgán nyé bɔ ḿfɔmbɔ m̀fə́; ngə́ ā yén naa é tɔ́n nyi e ngayaman yǎ ékob, a bələ́ naa a yédegan nə́ é mod nyɔ́ á bəgə́ éboe amú a kɔn zǎm. 9Éyɔŋ mod ǎ yi bi ókɔ̌n ó fulan ai zǎm bâyi nyé kə́ lə́dē fada; 10é fada nyɔ́ a yi nyé bɔ ḿfɔmbɔ, ngə́ ā yén naa mvím yābɔ á ékob, mim̀vɔ̌d yā étēde mí ngaman fum, ńdɔ̄ fə̄ fól ē ngākwí é vóm wákɔn ví, 11o yəmə hḿ naa mod tě á bə̄lə́ é zām é nə̄ áyē á man. Fada a yi yédǎn naa mod te a bəgə́ éboe, ǎ yǐ kīg fə nyé bǎd fɛd á ndá amú mod te a ḿbəgə yǎ éboe. 12Dzam dá ngə́ zām dzīē yaman fɔ́ɔ́ yaman ékob ésə okɔ̌n ó ngamǎn fɔ́ɔ́ nye yaman ai nyɔ́l ésə a kələ kwí á ńlō ai á məkǒl ai é vóm ósə fɔ́ɔ́ fada a nə́ nyé dzǎm bəbə,